unjuran Mercator dunia di antara latitud 82°S dan 82°U.
**Peta dunia Mercator** (*Nova et Aucta Orbis Terrae Descriptio ad Usum Navigantium Emendate Accommodata*) (1569). Untuk imej-imej leraian tinggi dan berwarna, lihat peta dunia Mercator 1569. Halaman itu mengandungi butiran berkenaan peta ini dan terjemahan teks-teks.
**Unjuran Mercator** ialah Unjuran peta silindrikal yang diperkenalkan oleh ahli geografi dan kartografi Flemish Gerardus Mercator pada tahun 1569. Ia menjadi unjuran peta piawai bagi tujuan pelayaran kerana kemampuannya menggambarkan garis-garis haluan tetap, yang dikenali sebagai garisan rhumb atau loksodrom, dalam bentuk segmen-segmen lurus yang mengekalkan sudut yang sama antara meridian. Walaupun skala linearnya sama dari sebarang titik ke semua arah, oleh sebab itu mengekalkan sudut dan bentuk objek-objek kecil (yang menjadikan unjuran ini unjuran konformal), unjuran Mercator mengherotkan saiz dan bentuk objek-objek besar kerana skalanya meningkat dari khatulistiwa ke kutub, di mana skalanya menjadi tidak terhingga.

Ciri-ciri dan butiran sejarah
-----------------------------

Edisi 1569 Mercator adalah sebuah planisfera besar berukuran 202 cm × 124 cm, dicetak di atas lapan belas helaian berasingan. Seperti mana dalam unjuran-unjuran silinder yang lain, selarian-selarian latitud dan meridian-meridian adalah lurus dan serenjang antara satu sama lain. Untuk mencapai yang sedemikian, regangan bentuk timur-barat yang tidak dapat dielakkan, yang meningkat semakin jarak daripada khatulistiwa meningkat, diikuti dengan regangan bentuk utara-selatan yang bertepatan, supaya dari mana-mana titik lokasi, skala timur-barat adalah sama dengan skala utara-selatan, lalu menjadikan unjuran ini konformal. Peta Mercator tidak boleh menunjukkan kawasan kutub secara penuh, kerana skala linear menjadi tidak terhingga di kawasan kutub. Oleh sebab ini adalah unjuran konformal, sudut-sudut dikekalkan di sekeliling semua lokasi. Namun skala peta ini berbeza dari tempat ke tempat, menyebabkan saiz objek-objek geografi terherot dan menyampaikan idea yang salah terhadap geometri keseluruhan planet. Pada latitud lebih daripada 70° utara atau selatan, unjuran Mercator secara praktikalnya tidak boleh digunakan.

Semua garisan dengan bearing tetap (garis-garis rhumb atau loksodrom—garis-garis yang membentuk sudut-sudut tetap dengan meridian-meridian) dinyatakan dengan segmen-segmen lurus di atas peta Mercator. Dua ciri peta ini, kekonformal dan garis-garis rhumb lurus, menyebabkan peta ini dipadankan secara unik dengan navigasi marin: haluan-haluan dan bearing-bearing diukur dengan jangka sudut atau carta angin, dan arah-arah bersamaan boleh dipindahkan dengan mudah dari titik ke titik di atas peta dengan bantuan satu pembaris selari atau sepasang segi tiga jangka sudut navigasi.

Nama dan penjelasan-penjelasan yang diberikan oleh Mercator kepada peta dunianya (*Nova et Aucta Orbis Terrae Descriptio ad Usum Navigantium Emendata*: "penerangan baru dan ditambah tentang Bumi yang dibetulkan untuk kegunaan pelayar-pelayar") menunjukkan yang ia dihasilkan untuk kegunaan navigasi marin. Walaupun kaedah penghasilannya tidak dijelaskan oleh pengarang, Mercator mungkin menggunakan kaedah grafik; memindahkan beberapa garis rhumb yang sebelumnya diplot di atas glob ke atas gratikul segi empat tepat, kemudian membetulkan jarak di antara selarian latitud supaya garis-garis rhumb itu menjadi lurus dan membentuk sudut yang sama dengan meridian-meridian seperti di dalam glob.